คลังรวมพลรื้อภาษีปีหน้างบตึงตัวหนัก
&#8220;ธีระชัย&#8221; งานเข้านัดบิ๊กคลัง ถกใหญ่ปรับโครงสร้างขึ้นภาษี
14 ก.ย. 2554

“ธีระชัย” งานเข้านัดบิ๊กคลัง ถกใหญ่ปรับโครงสร้างขึ้นภาษี
แหล่งข่าวกระทรวงการคลัง เปิดเผยว่า ในวันนี้ นายธีระชัย ภูวนาถนรานุบาล รมว.คลัง จะเรียกปลัดกระทรวงการคลัง และอธิบดีกรมจัดเก็บภาษีทั้ง 3 กรม มาหารือการปรับโครงสร้างภาษีครั้งใหญ่ เพื่อหาทางเพิ่มรายได้รับมือในปีงบประมาณ 2555 และ 2556 ที่คาดว่าฐานะการเงินการคลังของประเทศจะตึงตัวอย่างมาก
ทั้งนี้ การปรับโครงการสร้างที่สำคัญต้องหารือกัน คือ หากมีการลดภาษีนิติบุคคลจาก 30% ลงเหลือ 23% ในปี 2555 และลดเหลือ 20% ในปี 2556 น่าจะต้องมีการปรับลดภาษีบุคคลธรรมดาตามไปด้วย เพื่อให้เกิดความเป็นธรรม
นอกจากนี้ ยังมีเรื่องภาษีมูลค่าเพิ่ม 7% ซึ่งหากไม่ดำเนินการใดๆ เมื่อถึงสิ้นเดือน ก.ย. 2555 ก็จะทำให้ภาษีมูลค่าเพิ่มปรับขึ้นมาอยู่ที่ 10% ในทันที
“การเพิ่มภาษีมูลค่าเพิ่มเป็นเรื่องที่จำเป็น เพราะงบปี 2555 ก็เริ่มมีปัญหาเรื่องรายได้ แต่ปัญหาจะรุนแรงมากที่สุดในปี 2556 เพราะผลจากมาตรการลดแลกแจกแถมต่างๆ” แหล่งข่าวเปิดเผย
มีการประเมินกันว่า หากเพิ่มภาษีมูลค่าเพิ่มเป็น 10% จะทำให้เก็บภาษีเพิ่มขึ้นปีละกว่า 2 แสนล้านบาท สามารถชดเชยรายได้ภาษีที่หายไปจากการลดภาษีนิติบุคคล 1.5 แสนล้านบาท การลดภาษีสรรพสามิตน้ำมันดีเซล ทำให้ภาษีหายไปเดือนละ 9,000 ล้านบาท ภาษีรถยนต์คันแรก 13 หมื่นล้านบาท และการเพิ่มเงินเดือนราชการปริญญาตรีที่ทำให้รายจ่ายเพิ่มขึ้นปีละ 2.5 หมื่นล้านบาท 
นายบุญทรง เตริยาภิรมย์ รมช.คลัง กล่าวว่า ได้เรียกผู้บริหารแต่ละกรมมาหารือเพื่อปรับโครงสร้างภาษี แต่ยังไม่สามารถสรุปได้ว่าจะปรับเพิ่มอัตราภาษีส่วนไหนบ้าง
ทั้งนี้ ผู้บริหารกรมสรรพสามิตเสนอให้ปรับเพิ่มภาษีหลายสินค้า ไม่ว่าจะเป็นภาษีรถกระบะจาก 3% เป็น 5% ภาษีรถยนต์ดัดแปลงจาก 12% เป็น 15% จะทำให้เก็บภาษีได้ 2 หมื่นล้านบาท และเสนอให้เก็บภาษีสุรา เบียร์ และบุหรี่ ทำให้เก็บภาษีเพิ่มขึ้น 2.5 หมื่นล้านบาท